ธปท.บี้แบงก์พาณิชย์ช่วยปลดหนี้เกษตรกร
ธปท.นัดธนาคารพาณิชย์ และบริษัทบริหารสินทรัพย์ ผ่อนเกณฑ์ไล่ฟ้องเกษตรกร
27 มี.ค. 2554

ธปท.นัดธนาคารพาณิชย์ และบริษัทบริหารสินทรัพย์ ผ่อนเกณฑ์ไล่ฟ้องเกษตรกร
นายสำรวย สุรกุล ตัวแทนเกษตรกรจาก จ.ชลบุรี สมาชิกกองทุนฟื้นฟูและพัฒนาเกษตรกร เปิดเผยว่า ได้หารือกับนายกำธร ประเสริฐสม หัวหน้าศูนย์ประสานงานแก้ไขปัญหาสินเชื่อ ธนาคารแห่งประเทศไทย (ธปท.) ขอให้ผ่อนผันหลักเกณฑ์ฟ้องร้องยึดทรัพย์และฟ้องล้มละลายเพื่อบังคับชำระหนี้ เนื่องจากที่ผ่านมาถูกธนาคารพาณิชย์และบริษัทบริหารสินทรัพย์ดำเนินคดี
ทาง ธปท. ระบุว่า จะหารือกับสมาคมธนาคารไทย และบริษัทบริหารสินทรัพย์ที่เป็นเจ้าหนี้ของเกษตรกร โดย ธปท.นัดที่จะให้คำตอบหลังเทศกาลสงกรานต์ 
“ตอนนี้ยังไม่มีข้อสรุปที่ชัดเจนว่าหลักเกณฑ์อะไรที่ ธปท.จะผ่อนผันให้ได้บ้าง” นายสำรวย กล่าว
ทั้งนี้ ข้อเรียกร้องเกษตรกร คือขอยืดระยะเวลาฟ้องร้องดำเนินคดี เพื่อบังคับชำระหนี้ออกไปก่อน ขอไม่ให้ฟ้องล้มละลายหรือพิทักษ์ทรัพย์ ซึ่งในกระบวนการพิทักษ์ทรัพย์จะห้ามการจำหน่วย ขายโอน จนกว่าจะมีการชำระหนี้ รวมทั้งขอลดหนี้ (แฮร์คัต) เป็นต้น 
ตัวแทนสมาชิกเกษตรกรของกองทุนฟื้นฟูและพัฒนาเกษตรกร ที่เดินทางมาเรียกร้องต่อ ธปท. เมื่อวันที่ 25 มี.ค. มีประมาณ 30-40 คน ทั้งจาก จ.จันทบุรี ระยอง ชลบุรี และจังหวัดทางภาคใต้อีกหลายจังหวัด